Tom Behnke (KF), 2011-01-13:
Det Konservative Folkeparti kan støtte forslaget her.
Vi ser i høj grad forslaget som en opdatering af et bødekatalog i forbindelse med overtrædelse af ordensbekendtgørelsen, hvor de bødesatser, der er i dag, efterhånden er løbet fra økonomien, forstået på den måde, at de sanktioner, man kan blive pådømt ved overtrædelse af ordensbekendtgørelsen, efterhånden har så lille værdi, at det ikke rigtig har den store betydning.
Derfor kan det være nødvendigt og ønskeligt, at man opdaterer bødekataloget, således at de, der overtræder den her ordensbekendtgørelse, får en sanktion, som er til at tage og føle på, så de opdager, at de skulle have ladet være med at gøre det, de gjorde; at det ikke bare var ligegyldigt.
I forhold til om der så er forskel på rig og fattig, med hensyn til hvordan en bøde rammer i den her sammenhæng, vil jeg sige, at jeg tror, at der er rigtig mange socialister, der har overset, at grunden til, at der er nogle folk, der har mange penge, er, at de passer godt på dem.
Så enkelt er det jo.
Det andet, der gør sig gældende, er, at man skal huske på, at når der f.eks. er mulighed for at give differentierede bøder ved spirituskørsel, er det, fordi vi taler om en hel månedsløn i bøde.
Og man skal vel ikke af med en månedsløn i bøde for højrøstet råben på gader og stræder en festlig aften.
Det er vel ikke det, SF foreslår.
Hvis det er sådan, at man skal til at hente informationer om indkomstgrundlag osv. for enhver, der skal betale en lille bøde for at have overtrådt bekendtgørelsen,
Der vil simpelt hen ikke være proportionalitet i tingene.
Derfor kan man ikke bare gøre det, at man beregner, om den ene skal have en bøde på 751 kr., og den anden en på 912 kr.
Det ville være et stort administrativt kaos, så selvfølgelig kan man ikke gøre det.
Vi støtter forslaget her, og jeg kan forstå, at der er nogle, der sådan har lagt op til, at man måske i den her forbindelse skulle have en diskussion af, om der er nogle af de her elementer, der skal pilles ud.
Altså, er der noget af det, som i dag er forbudt, der skal være lovligt i fremtiden?
Det synes jeg da er en interessant diskussion, specielt fordi vi ikke har haft den debat før.
Men den får vi så, når man sætter bøderne op til en størrelse, hvor det begynder at gøre lidt ondt at betale en bøde.
Så er det pludselig relevant at begynde at diskutere, om det overhovedet skal være ulovligt.
Det er jo noget sludder, men det understreger måske meget godt behovet for, at bøderne bliver sat op.
For bøderne har tilsyneladende tidligere været så lave, at det var ligegyldigt, om det ene eller det andet var lovligt eller ulovligt.
Sådan må jeg forstå debatten.
Vi taler jo ikke om børn, der leger med sne.
For det første kan børn ikke straffes, og for det andet er det ikke leg, vi taler om, men om, hvis det er sådan, at man optræder på gader og stræder med sneboldkastning på en sådan måde, at det er til fare for andre mennesker.
Det synes jeg ikke man skal have lov til.
Jeg synes da, at det skal være muligt at gå på gader og stræder uden at få en snebold i nakken til evig tid – hele tiden og så igen.
Det ville man jo kunne risikere, hvis vi sagde, at det var fuldt ud lovligt.
Eller hvis der er nogle børn, der laver noget pjat – jeg tror ikke, at man kan bruge et andet ord her – og ringer på dørklokker, så kan jeg heller ikke forestille mig, at der er ret mange voksne mennesker, der vil ringe efter politiet og sige, at der er nogle børn, der ringer på døren.
Det tror jeg ikke man vil gøre.
Det, det her er rettet mod, er selvfølgelig, hvis der er nogle mennesker, som chikanerer andre ved at blive ved med at ringe på igen og igen, således at man ikke kan få lov til at have fred og ro i sit eget hjem.
Så er spørgsmålet: Skal det være fuldt lovligt?
Skal vi have lov til at rende rundt og chikanere hinanden her i samfundet?
Nej, selvfølgelig skal vi ikke det.
Derfor er de bestemmelser, der er her,
udmærkede, og det er fint, at vi får sat bødesatserne op, sådan at man, hvis ikke man i forvejen kan forstå, at man skal lade være med noget, i hvert fald når man får et bødeforelæg i hånden, kan forstå, at her bør man ændre adfærd.
Så vi Konservative støtter fuldt ud forslaget her.